**Labklājības ministrijas un**

**Latvijas Pašvaldību savienības sarunu**

**PROTOKOLS**

Rīgā 2023. gada 18. maijā

Sarunas notiek Latvijas Pašvaldību savienībā, Rīgā, Mazā Pils ielā 1

un attālināti platformā *MS Teams*

**Sarunas vada**:

|  |  |  |
| --- | --- | --- |
| Evika Siliņa | – | labklājības ministre |
| Gints Kaminskis | – | Latvijas Pašvaldību savienības priekšsēdis |

**Piedalās**:

Labklājības ministrijas (turpmāk – LM) puse:

|  |  |  |
| --- | --- | --- |
| Saraksts 1. pielikumā |  |  |
|  |  |  |

Latvijas Pašvaldību savienības (turpmāk – LPS) puse:

|  |  |  |
| --- | --- | --- |
| Saraksts 2. pielikumā |  |  |

**Protokolē**:

|  |  |  |
| --- | --- | --- |
| Zane Fridrihsberga | – | Labklājības ministrijas Sociālās politikas plānošanas un attīstības departamenta vecākā eksperte plānošanas jautājumos |

**Sarunas sāk plkst. 13.00**

**Darba kārtībā**:

1. Pašvaldībā obligāti nodrošināmie sociālie pakalpojumi – minimālais sociālo pakalpojumu grozs.
2. Deinstitucionalizācijas pakalpojumu ilgtspēja.
3. Veselības punktu izveide sociālās aprūpes institūcijās.
4. Starpinstitūciju sadarbība bērnu tiesību un labāko interešu ievērošanai un īstenošanai.
5. Prioritātes aktīvo nodarbinātības pasākumu īstenošanā.
6. Mērķdotācijas atjaunošana sociālajiem darbiniekiem.
7. Informācija par virzību ar kvalifikācijas prasību pārskatīšanu sociālās palīdzības organizatoriem un par tiesībām personām, kas ieguvušas otrā līmeņa profesionālo augstāko vai akadēmisko izglītību sociālajā darbā vai karitatīvajā sociālajā darbā, sniegt sociālās aprūpes vai sociālās rehabilitācijas pakalpojumus.

**Sarunu gaita:**

1. **Pašvaldībā obligāti nodrošināmie sociālie pakalpojumi – minimālais sociālo pakalpojumu grozs**

**LM informācija:**

Minimālo sociālo pakalpojumu groza izstrāde:

* Sociālo pakalpojumu pārklājuma vienmērīgas attīstības veicināšanai un sociālo pakalpojumu vienādas pieejamības nodrošināšanai valsts iedzīvotājiem neatkarīgi no dzīvesvietas pašvaldības, ar LM rīkojumu 2020. gadā tika izveidota darba grupa (tostarp pārstāvēta LPS), kurai bija jāizstrādā priekšlikumi sociālo pakalpojumu jomas pilnveidei, tai skaitā par sociālo pakalpojumu iedalījumu, obligāti nodrošināmo sociālo pakalpojumu klāstu (minimālais sociālo pakalpojumu grozs) pašvaldībā un mērķa grupām, sociālo pakalpojumu nodrošināšanas līmeni atbilstoši pašvaldības administratīvajam iedalījumam, nosacījumiem sociālo pakalpojumu saņemšanā un sociālo pakalpojumu samaksas kārtību.
* Sadarbībā ar darba grupu izstrādāts informatīvais ziņojums "Par vienmērīgu sociālo pakalpojumu tīkla attīstību pašvaldībās un vienotas pieejas veidošanu sociālo pakalpojumu nodrošināšanā iedzīvotājiem", kas 2021. gada 20. maija prezentēts LM un LPS sarunās un pieņemts zināšanai Ministru kabineta 2021. gada 19. oktobrī sēdē (prot. Nr.70 32.§).
* Nosakot pašvaldībās obligāti nodrošināmos sociālos pakalpojumus (minimālais sociālo pakalpojumu grozs), sagatavots likumprojekts "Grozījumi Sociālo pakalpojumu un sociālās palīdzības likumā" (22-TA-1080), kas nodots sabiedrības līdzdalībai 2022. gada 6. jūlijā un 2022. gada 30. septembrī iesniegts Valsts kancelejā. Saskaņojums tika panākts ar visām iesaistītajām institūcijām, izņemot Finanšu ministriju, kas iebilda pret valsts budžeta mērķdotācijām pašvaldībām groza ieviešanas kontekstā.

LM piedāvā minimālo sociālo pakalpojumu groza tvērumā iekļaut pakalpojumus jauniešiem kuriem konstatētas uzvedības un atkarību problēmas, veidojot nošķīrumu – pašvaldībās stiprinot sistēmu, kurā strādā preventīvi un ar vieglākiem gadījumiem, savukārt valsts strādā/ nodrošina pakalpojumus smagajos gadījumos. LM, paredzot pakāpenisku ieviešanu, piedāvā divus jaunus sociālos pakalpojumus – sociālais mentors (ieviešana plānota no 2026. gada) un sociālās rehabilitācijas programmas bērniem un jauniešiem ar uzvedības un atkarību problēmām (ieviešana plānota no 2029. gada). Uz šāda veida pakalpojumu nepieciešamību norādījusi arī Valsts kontrole savā revīzijas ziņojums ""Problēmbērni" – pieaugušo neizdarību spogulis". Papildus Tieslietu ministrija sadarbībā ar LM, Izglītības un zinātnes ministriju un citām institūcijām un nevalstiskajām organizācijām strādā pie valsts līmeņa pakalpojuma attīstības jauniešiem ar multiplām problēmām, kuriem jau ir bijuši kādi likumpārkāpumi, vai kuri ir uz robežas, lai tos veiktu. Tas primāri būtu terapeitisks darbs, kam sekotu interešu un prasmju attīstīšana un izglītošana. Minētais pakalpojums būs paredzēts šaurai jauniešu mērķgrupai – augsta riska pusaudžiem, kuri izdarījuši noziedzīgus nodarījumus un kuri apdraud sevi vai citus.

**LPS informācija:**

Aicina darba grupā diskutēt par papildu piedāvātajiem sociālajiem pakalpojumiem, lai būtu vienota izpratne par šo pakalpojuma saturu, izvērtējot to nodrošināšanas iespējas, kā arī nosakot finansēšanas avotus. Vienlaikus atzinīgi tiek novērtēts piedāvājums par pakalpojumu pakāpenisku ieviešanu, tādējādi dodot laiku izzināt plānoto pakalpojumu nianses, tostarp sociālā mentora atšķirības no ģimenes asistenta, un sagatavoties pakalpojumu kvalitatīvai nodrošināšanai, kā pozitīvs piemērs šādai pieejai tiek minēta ģimenes asistenta pakalpojuma pilotēšana.

Iepriekš, kad darba grupā bija diskusijas, ārpus sociālo pakalpojumu groza palika sociālās rehabilitācijas programmas. Pašvaldības toreiz teica, ka sociālās rehabilitācijas programmām ir jābūt nākamajām. Līdzšinēji ar LM ir bijušas sarunas, ka nepieciešams diskutēt par sociālās rehabilitācijas programmas bērniem un jauniešiem ar uzvedības un atkarību problēmām pārneses jautājumiem un ka ir jāveido mehānisms, tostarp finansēšanas vai līdzfinansēšanas kārtība, kā šādu pieredzi pavairot, lai radītu pakalpojuma sniedzējus un pakalpojuma pieejamību pašvaldībās. Šāda prakses pārnešana būtu labs piemērs, kas būtu ne tikai pieredzes apmaiņa, bet piedalītos tieši pašvaldības, kas ir gatavas pakalpojumus īstenot, tā kā pašvaldībām tie būtu jārada pilnīgi no jauna. Būtu lieliski, ja rezultātā izdotos kopīgi izveidot mehānismu šādu pakalpojumu radīšanai un ieviešanai.

LPS piedāvā izskatīt iespējas jautājuma virzību sadalīt divās daļās: virzīties uz priekšu ar jau noteiktajiem un saskaņotajiem pašvaldībās obligāti nodrošināmajiem sociālajiem pakalpojumiem (minimālais sociālo pakalpojumu grozs), kas ietverti sagatavotajā likumprojektā "Grozījumi Sociālo pakalpojumu un sociālās palīdzības likumā", savukārt papildus piedāvātos sociālos pakalpojumus virzīt pēc diskusijām. Vienlaikus izskan aicinājums vienošanās redakcijā konkrēti iezīmēt kādiem pakalpojumiem tiks virzīts valsts budžeta līdzfinansējuma pieprasījums.

**LM informācija**:

LM piedāvā virzīt grozījumus Sociālo pakalpojumu un sociālās palīdzības likumā, minimālo sociālo pakalpojumu grozā uzreiz ietverot arī abus no jauna piedāvātos pakalpojumus (sociālais mentors un sociālās rehabilitācijas programmas bērniem un jauniešiem ar uzvedības un atkarību problēmām), bet pārejas noteikumos paredzot divus dažādus ieviešanas termiņus: iepriekš saskaņotajiem sociālajiem pakalpojumiem nosakot to ātrāku, savukārt abiem papildus piedāvātajiem sociālajiem pakalpojumiem – vēlāku, dodot laiku diskusijām.

**LPS informācija**:

Biedrība "Latvijas Pašvaldību sociālo dienestu vadītāju apvienība" papildina, ka dažādi bērnu un jauniešu ar uzvedības problēmām jautājumi ir risināmi steidzami, un sociālās rehabilitācijas programmām bērniem un jauniešiem ar uzvedības un atkarību problēmām ir jābūt iespējami ātrāk.

**Puses vienojas**:

1) Pieņemt zināšanai LM prezentēto aktualizēto priekšlikumu par pašvaldībā obligāti nodrošināmajiem sociālajiem pakalpojumiem (minimālais sociālo pakalpojumu grozs).

2) LM līdz 2023. gada 1. jūlijam sasaukt darba grupu, lai precizētu jautājumus, kas saistīti ar minimālajā sociālo pakalpojumu grozā iekļautajiem jaunajiem pakalpojumiem (sociālais mentors un sociālās rehabilitācijas programmas bērniem un jauniešiem ar uzvedības un atkarību problēmām).

3) LM virzīt prioritāro pasākumu sarakstā finansējuma pieprasījumu par valsts budžeta līdzfinansējumu aprūpes mājās pakalpojuma nodrošināšanai par bērniem, kuri saņem īpašas kopšanas pabalstu, un sociālās komponentes pakalpojuma nodrošināšanai integrētajā hospisa aprūpes pakalpojumā, lai sniegtu valsts līdzfinansējumu pašvaldībā obligāti nodrošināmajiem sociālajiem pakalpojumiem (minimālais sociālo pakalpojumu grozs).

1. **Deinstitucionalizācijas (turpmāk – DI) pakalpojumu ilgtspēja**

**LM informācija:**

LM izprot pašvaldību un plānošanas reģionu bažas par DI procesa ilgtspējas nodrošināšanu (projekta ietvaros izveidoto pakalpojumu ilgtspēju) un piedāvā vairākus pasākumus, kas tiešā vai netiešā veidā stiprinātu pašvaldību kapacitāti pakalpojumu ilgtspējas nodrošināšanai. Vienlaikus jāatzīst, ka to ieviešana iespējama tikai pakāpeniski, ņemot vērā veicamos sagatavošanas darbus un valsts budžeta finansiālās iespējas.

* LM ir uzsākusi darbu pie sociālo pakalpojumu finansēšanas modeļa izstrādes. Ņemot vērā, ka jauna sociālo pakalpojumu finansēšanas modeļa izstrāde skar izmaiņas sociālo pakalpojumu finansēšanas pamatprincipos un ir attiecināma uz visu sociālo pakalpojumu sistēmu, nevis tikai DI procesā izveidoto pakalpojumu ilgtspēju, tā izstrādei būs vajadzīgs ilgāks laiks. LM plāno jauno sociālo pakalpojumu finansēšanas modeli balstīt uz vērtējuma par ilgtermiņa sociālās aprūpes finansēšanas modeļiem rezultātiem, un tie būs pieejami 2024. gada vidū. Vienlaikus LM turpina darbu pie konceptuālā ziņojuma par individuālā budžeta pieeju sociālo pakalpojumu sniegšanā personām ar funkcionāliem traucējumiem izstrādes, un tuvākā laikā to plānots nodot sabiedrības līdzdalībai.
* Vienlaikus saistībā ar vienmērīgu sociālo pakalpojumu tīkla attīstību pašvaldībās jau 2022. gada vidū tika ierosināti grozījumi Sociālo pakalpojumu un palīdzības likumā, lai veicinātu minimālā sociālo pakalpojumu groza nodrošināšanu pašvaldībā, nosakot pakalpojumus, kuri pašvaldībās ir nodrošināmi un paredzot konkrētus pakalpojumus, kuru nodrošināšanai pašvaldībām tiek piešķirta valsts budžeta mērķdotācija (piemēram, līdzfinansējums aprūpes mājās pakalpojumam bērniem ar ļoti smagiem funkcionēšanas ierobežojumiem. Šajā situācijā valsts budžeta mērķdotācija pašvaldībām būtu 4,1 milj. eiro gadā).
* Saeimā turpinās darbs pie integrēta un no valsts budžeta līdzekļiem finansēta hospis (paliatīvās) aprūpes pakalpojuma ieviešanas klienta dzīvesvietā. Ja 2024. gada prioritāro pasākumu ietvaros tiks atbalstīts piešķīrums sociālās komponentes nodrošināšanai minētā pakalpojuma ietvaros (4,8 milj. eiro), tad par minēto summu tiks atslogots pašvaldību budžets, kas minētā pakalpojuma neesamības gadījumā būtu tērējams aprūpes mājās vai aprūpes institūcijā pakalpojuma nodrošināšanai hospis (paliatīvās) aprūpes klientiem.
* Vēršam uzmanību, ka arī pašvaldību pusē ir nepieciešama mērķtiecīga pieejamā finansējuma plānošana un prioritāšu pārvērtēšana. Uzsveram, ka viena no pašvaldību autonomajām funkcijām ir "nodrošināt iedzīvotājiem atbalstu sociālo problēmu risināšanā, kā arī iespēju saņemt sociālo palīdzību un sociālos pakalpojumus", un autonomo funkciju nodrošināšanai pamatā ir jānotiek, izmantojot pašvaldību budžeta līdzekļus.

LM vērš uzmanību, ka turpmāk no sociālās aizsardzības izdevumiem netiek plānots finansēt veselības aprūpes pakalpojumus, kā tas bija Eiropas Savienības fondu 2014.–2020. gada periodā DI projektā nodrošinātā atbalsta ietvaros. Tā kā pašvaldības ir izrādījušas interesi par turpmākajām finansēšanas iespējām, LM ir sagatavojusi informāciju par papildu finansējuma avotiem, ietverot šo informāciju prezentācijā (3. pielikums). Vienlaikus LM valsts līdzfinansējuma atbalstam kā prioritāros pasākumus virzīs jau iepriekš minētos pakalpojumus – aprūpes mājās pakalpojums bērniem, kuri saņem īpašas kopšanas pabalstu, un hospisa sociālās komponentes pakalpojums integrētajā hospisa aprūpes pakalpojumā, tādējādi pašvaldībām piedāvājot iespējas finansējuma daļējai aizstāšanai.

**LPS informācija**:

Pašvaldības vienmēr vērsušas uzmanību uz to, kas notiks pēc DI projekta noslēguma. Vienlaikus pašvaldības iesaistījās, veidojot savus pakalpojumus vai paplašinot pakalpojumu klāstu, tāpēc ir jāsaprot, kā šos pakalpojumus varēs turpināt.

LPS piedāvā papildināt vienošanās redakciju, precīzāk iezīmējot pasākumus, kādus LM plāno virzīt DI pakalpojumu ilgtspējas nodrošināšanai, tā kā šīs vienošanās tiek virzītas gan uz sarunām ar Finanšu ministriju, gan sarunām ar Ministru kabinetu.

Dalībnieki diskutē par sociālajiem pakalpojumiem, kuru sniegšanā daļu nodrošina veselības nozares speciālisti, piemēram, ergoterapeits vai fizioterapeits, un kas praksē pierādījuši savu nepieciešamību un būtu turpināmi. Neskaidrības par starpnozarisku pakalpojumu apmaksu un pieejamajiem finansējuma resursiem rada papildu problēmas DI pakalpojumu ilgspējas nodrošināšanā. Secināms, ka jautājuma virzībai nepieciešamas kopīgas diskusijas ar veselības nozari, tostarp par veselības aprūpes pakalpojumu finansēšanas modeļa izstrādes iespējām sociālo pakalpojumu ietvaros, veidojot integrētu modeli.

**Puses vienojas:**

Atbalstīt LM piedāvājumu par nepieciešamajiem pasākumiem DI pakalpojumu ilgtspējas nodrošināšanai, pārskatot principa "nauda seko klientam" piemērošanu un paplašinot valsts finansētu sociālo pakalpojumu klāstu.

**LM viedoklis**: Aicināt pašvaldību politiķus sociālos pakalpojumus noteikt kā prioritāti, plānojot vietvaru budžetu 2024. gadā un turpmākajos gados.

1. **Veselības punktu izveide sociālās aprūpes institūcijās**

**LPS informācija:**

Grozījumi Sociālo pakalpojumu un sociālās palīdzības likumā (pieņemti 2022. gada 10. martā) paredz, ka no 2024. gada 1. janvāra ilgstošas sociālās aprūpes un sociālās rehabilitācijas institūcija, kurā pilngadīgajiem klientiem ir 49 vai vairāk vietu, veido struktūrvienību veselības aprūpes pakalpojumu nodrošināšanai (turpmāk – veselības punktu) un reģistrē to ārstniecības iestāžu reģistrā. Lai nodrošinātu minētās normas izpildi, no valsts budžeta līdzekļiem 2023. gadā pašvaldībām tiek izmaksātas vienreizējas mērķdotācijas veselības punktu izveidei Sociālo pakalpojumu sniedzēju reģistrā reģistrētajās valsts un pašvaldību institūcijās un tajās institūcijās, kuras nodrošina šādus pakalpojumus uz tāda līguma pamata, kas noslēgts ar valsti vai pašvaldību.

Ņemot vērā, ka 2023. gada valsts budžetā nav paredzēts valsts budžeta finansējums mērķdotāciju nodrošināšanai pašvaldībām veselības punktu izveidei, nepieciešams risinājums.

LPS piedāvātie iespējamie risinājumi: grozīt Sociālo pakalpojumu un sociālās palīdzības likumu un 1) svītrot minēto normu vai 2) pagarināt termiņu līdz 2026. gada 1. janvārim.

**LM informācija**:

Plānots, ka veselības punktus varētu izveidot 60 institūcijās (ar 49 un vairāk vietu): 57 institūcijās – 4 valsts sociālās aprūpes centru filiālēs, 2 valsts līgumorganizācijās un 51 pašvaldību vai privātpersonu dibinātā institūcijā – un papildus 3 institūcijās, ņemot vērā, ka var reģistrēties un darbu uzsākt jaunas institūcijas, kā arī institūcijas ar klientu skaitu līdz 48 vietām, var izveidot papildu vietas, un tam nepieciešamais finansējums ir 1 800 000 eiro (vidēji 30 000 eiro vienam veselības punktam). Valsts budžeta līdzekļu piesaiste veselības punktu izveidei plānota, virzot pieprasījumu prioritāro pasākumu ietvaros.

Tā kā 2023. gadā nav izdevies piesaistīt papildu valsts budžeta finansējumu mērķdotāciju nodrošināšanai pašvaldībām veselības punktu izveidei, ar grozījumiem minētajā likumā plānots pārcelt šo normu spēkā stāšanās laiku.

Veselības punktu izveides un darbības kontekstā sadarbībā ar Veselības ministriju risināmi vairāki jautājumi:

* iespēja veselības punktā strādājošam ārstam vai ārsta palīgam darbam ar portālu E-veselība, slēdzot starpresoru līgumu ar Nacionālo veselības dienestu un paredzot veselības punkta ārstam vai ārsta palīgam tiesības, piemēram, izrakstīt valsts kompensētos medikamentus;
* veselības punktā sniedzamo veselības aprūpes pakalpojumu apjoma noteikšana – veselības punkta medicīnas māsu veikto manipulāciju identificēšana un šo manipulāciju apmaksa no veselības aprūpei piešķirtajiem valsts budžeta līdzekļiem*;*
* jautājums par valsts atbalstu pašvaldībām veselības punktā strādājošo ārstniecības personu atlīdzības palielināšanai;
* veselības punkta ārstniecības personu sadarbības modeļa ar ģimenes ārstiem izveide, t.sk. iespējas kapitācijas naudas palielināšanai ģimenes ārstiem mājas vizīšu nodrošināšanai pie institūciju klientiem ar ļoti smagiem funkcionāliem traucējumiem.

Vienlaikus LM piedāvā pašvaldībām pārskatīt valsts atbalsta iespējas 2023. gadā:

* Atbilstoši Sociālo pakalpojumu un sociālās palīdzības likuma pārejas noteikumu 50. punktam valsts 2022. un 2023. gadā sniedz atbalstu atlīdzības palielināšanai aprūpētājiem, kuriem ir darba tiesiskās attiecības ar pašvaldības dibinātām ilgstošas sociālās aprūpes un sociālās rehabilitācijas institūcijām vai tādiem ilgstošas sociālās aprūpes pakalpojumu sniedzējiem, kuriem ir noslēgts līgums ar pašvaldību par minēto pakalpojumu sniegšanu (turpmāk – valsts atbalsts). Atbalsta veidu, apjomu un nosacījumus tā saņemšanai nosaka Ministru kabineta 2023. gada 17. janvāra noteikumi Nr. 25 "Noteikumi par valsts atbalstu pašvaldībām atlīdzības palielināšanai aprūpētājiem ilgstošas sociālās aprūpes un sociālās rehabilitācijas institūcijās".
* Ņemot vērā, ka atbilstoši valsts atbalsta faktiskajiem izdevumiem no 2023. gada 1. janvāra līdz 2023. gada 30. aprīlim, prognozējamie valsts atbalsta izdevumi 2023. gadā nesasniegs prioritārā pasākuma "Atalgojuma paaugstināšana aprūpētājiem ilgstošas sociālās aprūpes un sociālās rehabilitācijas institūcijās" ietvaros LM piešķirtos līdzekļus, vienlaikus, lai izpildītu Valsts kontroles finanšu revīzijas ziņojumā "Par LM 2022. gada pārskata sagatavošanas pareizību" izteikto ieteikumu: "LM izvērtēt iespēju rast risinājumu, lai prioritārā pasākuma ietvaros 2023. gadā pieejamie līdzekļi tiktu izlietoti atbilstoši prioritārā pasākuma mērķim – tikai sociālās aprūpes centru aprūpētāju atlīdzības paaugstināšanai", LM ir sagatavojusi grozījumu projektu iepriekš minētajos MK noteikumos (4. pielikums).
* Sagatavotais MK noteikumu grozījumu projekts paredz saglabāt esošā valsts atbalsta saņemšanas nosacījumus un apmēru, vienlaicīgi arī nosakot iespēju pašvaldībām saņemt lielāku valsts atbalstu sociālās aprūpes centru izdevumu segšanai par tādiem pakalpojumu sniedzējiem, kas jau šobrīd nodrošina vai ir gatavi no 2023. gada 1. augusta nodrošināt lielāku atlīdzību aprūpētājiem nekā to nosaka Ministru kabineta 2023. gada 17. janvāra noteikumu Nr. 25 "Noteikumi par valsts atbalstu pašvaldībām atlīdzības palielināšanai aprūpētājiem ilgstošas sociālās aprūpes un sociālās rehabilitācijas institūcijās"6. punkts.
* Ņemot vērā, ka plānotās izmaiņas nav iespējamas bez pašvaldību saskaņojuma piedāvātajām izmaiņām, LM līdz 2023. gada 25. maijam lūgusi LPS viedokli par iespēju atbalstīt LM izstrādātos priekšlikumus grozījumiem Ministru kabineta 2023. gada 17. janvāra noteikumos Nr. 25 "Noteikumi par valsts atbalstu pašvaldībām atlīdzības palielināšanai aprūpētājiem ilgstošas sociālās aprūpes un sociālās rehabilitācijas institūcijās" vai sniegt savu redzējumu un priekšlikumus valsts atbalsta nodrošināšanai aprūpētājiem, ņemot vērā dažādos komunikācijas formātos izteikto vēlmi valsts atbalsta saņemšanai.
* Balstoties uz LPS lēmumu, LM varētu lemt par priekšlikuma virzīšanu apropriācijas pārdalei LM piešķirto budžeta līdzekļu ietvaros no prioritārajam pasākumam "Atalgojuma paaugstināšana aprūpētājiem ilgstošas sociālās aprūpes un sociālās rehabilitācijas institūcijās" plānotā finansējuma uz pasākumu "Vienreizējā mērķdotācija pašvaldībām veselības punktu izveidei ilgstošas sociālās aprūpes un sociālās rehabilitācijas institūcijas, kurās pilngadīgajiem klientiem ir 49 vai vairāk vietu", lai nodrošinātu Grozījumu Sociālo pakalpojumu un sociālās palīdzības likuma Pārejas noteikumu 51. punktā noteikto.

**Puses vienojas**:

1) LM virzīt grozījumus Sociālo pakalpojumu un sociālās palīdzības likumā, pagarinot normas par veselības punktu izveidi spēkā stāšanās termiņu līdz 2026. gada 1. janvārim.

2) LPS līdz 2023. gada 5. jūnijam sniegt saskaņotu lēmumu par LM priekšlikumu grozījumiem Ministru kabineta 2023. gada 17. janvāra noteikumos Nr. 25 "Noteikumi par valsts atbalstu pašvaldībām atlīdzības palielināšanai aprūpētājiem ilgstošas sociālās aprūpes un sociālās rehabilitācijas institūcijās".

1. **Starpinstitūciju sadarbība bērnu tiesību un labāko interešu ievērošanai un īstenošanai**

**LM informācija:**

LM paredzējusi Valsts bērnu tiesību aizsardzības inspekcijas (turpmāk – VBTAI) lomas un funkciju pārskatīšanu, plānojot uzsvaru maiņu – daudz lielāku ieguldījumu veltot dažādu atbalstu pasākumu attīstīšanai, ne kontrolei. Vienlaikus tiek domāts par bērnu tiesību aizsardzības sistēmas monitoringa stiprināšanu, tostarp institūciju lomām un atbildībām, informācijas apmaiņas algoritmu pilnveidi, profiliem bērnu tiesību aizsardzībā (ieviešot luksofora principu – zaļš, dzeltens, sarkans), sadarbības veicināšanu, starpinstitucionālās sadarbības stiprināšanu gan valsts, gan pašvaldību līmenī.

2023. gadā Saeimā pieņemti grozījumi Bērnu tiesību aizsardzības likumā, precizējot ziņošanas kārtību vardarbības pret bērniem gadījumos.

VBTAI vadībā darbojas Bērnu lietu sadarbības padomes apakšgrupa "Starpinstitucionālā sadarbība", kuras mērķis ir valsts un pašvaldību institūciju, kā arī nevalstisko organizāciju informācijas apmaiņas algoritmu pilnveide bērnu tiesību aizsardzībā. Šai apakšgrupai ir jāizstrādā precīzs, savstarpēji koordinēts ziņošanas algoritms vardarbības situācijās.

Aktuālie uzdevumi:

1. definēt informācijas apriti no tiesībsargājošā uz sociālo sektoru, lai tas varētu savlaicīgi sniegt nepieciešamo atbalstu bērniem un ģimenei;
2. definēt ārstniecības personu iesaisti prevencijas jomā (īpaši agrīnajā periodā, līdz bērns dodas uz pirmsskolas izglītības iestādi) – medicīnas personālam (ginekologam, vecmātei, pediatram, ģimenes ārstam un citiem speciālistiem, kas strādā ar bērniem) izstrādāt skaidrākus algoritmus, kā fiksēt iespējamos riska faktorus un kā preventīvi informēt par tiem sociālo sektoru (ne vien policiju acīmredzamas vardarbības gadījumā, ko likumdošana paredz tagad).

Minētās apakšgrupas sastāvā ir pārstāvji no nozaru ministrijām (LM, Veselības ministrijas, Izglītības un zinātnes ministrijas un Iekšlietu ministrijas), Valsts policijas, Izglītības kvalitātes valsts dienesta, kā arī nevalstiskajām organizācijām (LPS, biedrības "Latvijas Pašvaldību sociālo dienestu vadītāju apvienība", biedrības "Latvijas Bērnu labklājības tīkls", biedrības "Latvijas SOS Bērnu ciematu asociācija", nodibinājuma "Latvijas Bērnu fonds" un nodibinājuma "Centrs Dardedze").

Šobrīd darba grupa savā darbā fokusējas uz šaurākām tēmām. Aprīļa sākumā, piedaloties LM, Veselības ministrijai, nodibinājumam "Centrs Dardedze", ģimenes ārstiem un Bērnu slimnīcas sociālajiem darbiniekiem, tika diskutēts par sadarbības mehānismu veselības aprūpes jomā. Ārstniecības personāls nav iekļauts starpinsitūciju darba grupas sastāvā, taču faktiski tieši ārsti ir tie, kas ikdienā redz tos bērnus, kuri vēl neapmeklē izglītības iestādes un neatrodas citu jomu speciālistu redzeslokā, turklāt praksē redzams, ka ziņojumi no ārstiem par iespējamiem bērnu tiesību pārkāpumiem, īpaši iespējamu vardarbību pret bērnu ir ļoti maz. Ģimenes ārstu praktizētā rīcība ir neviennozīmīga, ārsti rīkojas pēc saviem ieskatiem, un bieži šī rīcība nav bērna interesēm atbilstoša (sliecoties neziņošanas, nevis atbildības uzņemšanās virzienā). Šobrīd redzams, ka ārsti nezina, kam ziņot vai nevar ziņot 24/7, nezina formulārus, kādā kārtībā ziņot, utt. Ņemot to visu vērā, darba grupa ir vienojusies sagatavot vēstuli ģimenes ārstiem, lai informētu, ka arī ģimenes ārsti var zvanīt VBTAI Uzticības tālrunim (kas varētu nodot informāciju tālāk kompetentajām iestādēm).

2023. gada 26. maijā plānota nākamā apakšgrupas sanāksme ar sociālo dienestu pārstāvjiem par sadarbību sociālajā jomā. Visticamāk būs jādiskutē arī par sociālā dienesta piedāvātajiem pakalpojumiem, kas institūciju sadarbību ietekmē lielā mērā.

Cita starpā darba grupa arī secinājusi, ka šobrīd izglītības jomā top ļoti daudz grozījumi tiesību aktos saistībā ar vardarbību skolās. Tas liek secināt, ka informācijas apmaiņas algoritmam jābūt dzīvam instrumentam, kas visu laiku jāpapildina atbilstoši aktualitātei, attiecīgi algoritma sadaļa izglītības jomā tiks izstrādāta kā pēdējā.

Darba grupas sagatavotos priekšlikumus un izstrādāto algoritmu paredzēts nostiprināt ar grozījumiem Ministru kabineta 2017. gada 12. septembra noteikumos Nr. 545 "Noteikumi par institūciju sadarbību bērnu tiesību aizsardzībā".

Tā kā pēc Administratīvi teritoriālā reforma pašvaldības ir ievērojami lielākas, aptverot gan plašāku teritoriju, gan iekļaujot vairākas, iepriekš neatkarīgi darbojošās institūcijas, LM rosina pārskatīt starpinstiticionālās sadarbības kārtību, kas ir noteikta ar Ministru kabineta 2017. gada 12. septembra noteikumiem Nr. 545 "Noteikumi par institūciju sadarbību bērnu tiesību aizsardzībā", paredzot divu līmeņu sadarbības grupu izveidi: stratēģiskās sadarbības grupas un starpprofesionāļu sadarbības grupas.

**Stratēģiskās sadarbības grupu** izveides mērķis ir sekmēt efektīvu institūciju sadarbību pašvaldības teritorijā un veidot mērķētāku katras institūcijas rīcību, tādējādi nodrošinot bērna tiesību un interešu vislabāko aizsardzību. Šo grupu darbs būtu ar stratēģisku ievirzi, iedibinot noteiktus, visām pusēm skaidrus sadarbības mehānismus starp institūcijām, skaidri nosakot katra iesaistītā lomu un atbildības robežas, praktiskās sadarbības gaitas aprakstu, regulāri vērtējot sadarbības statusu un problēmas, pilnveidojot tos, kā arī sniedzot priekšlikumus rīcībpolitikas pilnveidei pašvaldības līmenī. Tai ir jābūt tiesībām lemt un nepieciešamības gadījumā piesaistīt papildu resursus.

Stratēģiskās sadarbības grupai vēlams vadītājs/koordinators jeb atbildīgais par procesu virzību, kuram būtu jābūt algotam darbiniekam, nodarbinātam pašvaldības administrācijā, un kurš virzītu sadarbības grupas lēmumus tālākai īstenošanai un resursu piesaistei. Šis grupas vadītājs/koordinators sekotu arī grupas lēmumu virzībai un savlaicīgai izpildei, nodrošinot sadarbības procesa darbību un attīstību, kā arī nodrošinātu regulāru sadarbību ar pašvaldības vadību, attīstības speciālistiem un citiem pašvaldības speciālistiem, nodrošinot sadarbības procesa nepārtrauktību un ilgtspēju pašvaldībā.

Savukārt konkrētu individuālu gadījumu vadīšanas kontekstā tiek veidotas **starpprofesionāļu sadarbības grupas**, kurās piedalās speciālisti, kuri saistīti ar konkrētu klientu. Šajās starpprofesionāļu sadarbības grupās īpaša vērība tiktu pievērsta ētiskajiem aspektiem, ar klientu saistītās informācijas konfidencialitātes nodrošināšanai, klienta tiesībām tikt informētam par pieņemtajiem lēmumiem, kā arī viņa tiesībām sniegt viedokli un piedalīties lēmumu pieņemšanā, kas tieši attiecināmi uz atbalsta un palīdzības organizēšanu šim klientam. Šo grupu darbības galvenajam mērķim ir jābūt klienta labklājības nodrošināšanai, un galvenajam – kāds ieguvums ir klientam no starpinstitucionālās sadarbības, no katras institūcijas uzdevumiem klienta atbalsta, drošības u.c. tiesību nodrošināšanā. Ņemot vērā minēto, starpinstitucionālajā sadarbībā konkrētu gadījumu risināšanā ir jāpiesaista attiecīgu institūciju pārstāvji, kuri ir tieši iesaistīti gadījuma risināšanā. Ierasta prakse, ka starpprofesionāļu grupas organizē un to darbu vada sociālā dienesta sociālais darbinieks – gadījuma vadītājs, taču šo uzdevumu var īstenot arī citas institūcijas speciālists, ņemot vērā konkrēto sociālo gadījumu un bērnu/ ģimeņu vajadzības.

Lai iegūtu kopēju redzējumu par sadarbības procesu pilnveidi valstī kopumā, plānots ikgadēji apkopot informāciju par sadarbības grupu darbu pašvaldībās (plānots īss pārskats – izaicinājumi, virzieni, secinājumi rīcības pilnveidei. Šādu informāciju daļa pašvaldību jau šobrīd ietver savos gada pārskatos).

Kopš 2015. gada Valsts probācijas dienests īsteno STIS pieeju, kas no starpinstitucionālās sadarbības sanāksmēm pašvaldībās atšķiras ar to, ka katrai sanāksmei tiek definēti mērķi un struktūra, paredzēta vadītāju papildus sagatavošana, iesaistīto uzdevumu un termiņu noteikšana un uzraudzība. Piedāvājam sadarbībā ar Valsts probācijas dienestu pārņemt šo pieredzi pašvaldībās, papildus apmācot šo grupu vadītājus.

Informācija par to, ka ne tikai LM norāda uz sadarbības problēmām:

* Bērnu tiesību aizsardzības likumā noteikts, ka dažādas institūcijas – bāriņtiesas, pašvaldību sociālie dienesti, pašvaldības policija (vai Valsts policija), izglītības iestādes, bērnu aprūpes iestādes, ārstniecības iestādes un citas institūcijas – savā starpā sadarbojas. Starpinstitūciju sadarbības veicināšanā liela loma ir pašvaldībām, jo tieši pašvaldība ir tā, kas visvairāk saistīta ar bērnu ikdienu, nodrošinot dažādus pakalpojumus bērniem un ģimenēm viņu dzīves vietā. Lai nodrošinātu bērna labākās intereses starpinstitūciju sadarbības procesā, tika izveidots visu iesaistīto institūciju vienotas sadarbības mehānisms pašvaldības līmenī, proti, pašvaldību līmenī ir izveidojamas sadarbības grupas bērnu tiesību aizsardzībai un organizējamas šo grupu sanāksmes.
* Valsts kontrole jau vairākus gadus norāda uz to, ka pašvaldībām ir jāveic sociālās vides izpēte un jāidentificē iedzīvotāju sociālās problēmas, lai, pamatojoties uz tām, izveidotu savu iedzīvotāju vajadzībām atbilstošu sociālo pakalpojumu un sociālās palīdzības sistēmu (Revīzijas ziņojums ""Problēmbērni" – pieaugušo neizdarību spogulis", publiskots 2022. gadā). Par bērnu tiesību aizsardzību atbildīgajām institūcijām ir iespēja savlaicīgi atpazīt ģimenes, kurām ir nepieciešams atbalsts sociālās situācijas risināšanai, proti, atbildīgo institūciju rīcībā ir dažādas valsts un pašvaldību informācijas sistēmas, kurās saskaņā ar normatīvajiem aktiem ir jāuzkrāj informācija par bērnu un tā vecākiem. Tāpat informācijas apmaiņai starp institūcijām katrā pašvaldībā ir jābūt izveidotai bērnu tiesību aizsardzības sadarbības grupai, kuras uzdevums ir ne tikai izskatīt individuālus gadījumus, piemēram, ja bērns neapmeklē izglītības iestādi, bet analizēt kopējo situāciju pašvaldībā, lai sniegtu priekšlikumus pašvaldībā dzīvojošo ģimeņu problēmu risināšanai gan pašvaldības, gan valsts līmenī. Tomēr arī šajā revīzijā konstatētais apliecina, ka situācija nav būtiski uzlabojusies. Pašvaldības neveic sociālās vides izpēti, lai, pamatojoties uz to, izveidotu iedzīvotāju vajadzībām atbilstošu atbalsta sistēmu. Tāpat pašvaldību atbildīgās institūcijas – sociālie dienesti, bāriņtiesas un starpinstitūciju sadarbībai izveidotās Sadarbības grupas – nepietiekami izmanto to rīcībā jau esošo informāciju, tajā skaitā neizmanto valsts un pašvaldību informācijas sistēmās uzkrātos datus. Lai gan Ministru kabineta 2017. gada 12. septembra noteikumu Nr. 545 "Noteikumi par institūciju sadarbību bērnu tiesību aizsardzībā" 4. punkts pašvaldības pienākumu izveidot Sadarbības grupu paredz jau no 2017. gada, tomēr revīzijā ir konstatēts, ka ne visās pašvaldībās tās darbojas. Saskaņā ar revīzijā veikto pašvaldību aptauju, kurā Sadarbības grupām tika lūgts norādīt informāciju par pēdējo četru gadu laikā notikušajām Sadarbības grupu sēdēm, 2020. gadā neviena Sadarbības grupas sēde nebija notikusi 14 pašvaldībās, bet 2021. gadā – 26 pašvaldībās. Savukārt četru gadu laikā, t.i., kopš 2018. gada, neviena Sadarbības grupas sēde nebija notikusi trijās pašvaldībās – bijušajā Madonas (pirms apvienošanās), bijušajā Priekuļu un bijušajā Babītes novadā.
* Konceptuālajā ziņojumā "Starpnozaru sadarbības un atbalsta sistēmas pilnveide bērnu attīstības, uzvedības un psihisko traucējumu veidošanās risku mazināšanai" (izskatīts Ministru kabineta 2019. gada 3. septembra sēdē) kā viena no visaktuālākajām problēmām norādīta fragmentāra palīdzības un pakalpojumu pieejamība, kas izriet no vājas starpinstitucionālās sadarbības un pakalpojumu neesamības.
* Arī Latvijas Republikas tiesībsarga ikgadējos ziņojumos konstatētie bērnu tiesību pārkāpumi ārpusģimenes aprūpes sistēmā sakrīt ar 2019. gada Valsts kontroles Revīzijas ziņojumā konstatētajiem faktiem, proti, ir vērojams sadarbības trūkums starp institūcijām, veicot darbu ar ģimenēm (īpaši ar riska ģimenēm), nav nodrošināts sociālais darbs ar ģimeni, nav pietiekami attīstīti sociālie pakalpojumi krīzes situācijā nonākušiem vecākiem un bērniem, pašvaldības speciālistu funkcijas dublējas, kā arī nav nošķirtas kontroles funkcijas no izpildes funkcijām, pēc bērna izņemšanas no ģimenes ar vecākiem netiek turpināts sociālais darbs. Lai nodrošinātu uz bērna un ģimenes individuālo vajadzību nodrošināšanu vērstu bērnu tiesību aizsardzības sistēmu, ir nepieciešams veicināt atbildīgo iestāžu savlaicīgu iesaisti ģimeņu problēmsituāciju identificēšanā un risināšanā.
* Nozīmīga loma katra bērna individuālo vajadzību izvērtēšanā un interešu aizstāvībā ir dažādo institūciju sadarbības pilnveidošanai pēc iespējas pilnvērtīgākas informācijas par konkrētā bērna situāciju iegūšanai un apmaiņai vēl pirms pakalpojumu sniegšanas un atbalsta nodrošināšanas.

**LPS informācija**:

LM rosinātais piedāvājums par starpinstitucionālās sadarbības noteikumu pārskatīšanu, paredzot divu līmeņu sadarbības grupu izveidi, ir veiksmīgs, bet nepieciešama diskusija par to, vai un kā pašvaldības izveido stratēģiskās sadarbības grupas un starpprofesionāļu sadarbības grupas. Tāpat nepieciešamas sarunas par pašvaldību sagatavojamā un VBTAI iesniedzamā pārskata par sadarbības grupu darbu saturu.

**Puses vienojas**:

1) Pieņemt zināšanai LM sniegto informāciju par VBTAI lomas un funkciju pārskatīšanu.

2) LM līdz 2023. gada 1. oktobrim organizēt diskusiju par divu līmeņu sadarbības grupu (stratēģiskās sadarbības grupas un starpprofesionāļu sadarbības grupas) pašvaldībās izveides jautājumiem, tostarp nepieciešamajiem grozījumiem tiesību aktos, vienojoties arī par pašvaldībām ikgadēji līdz 31. martam VBTAI iesniedzamā pārskata par sadarbības grupu darbu pašvaldībā iepriekšējā gadā saturu.

3) VBTAI no 2024. gada organizēt sadarbības grupu vadītāju apmācības, pārņemot labo praksi no Valsts probācijas dienesta STIS pieredzes.

1. **Prioritātes aktīvo nodarbinātības pasākumu īstenošanā**

**LM informācija:**

Algoto pagaidu sabiedrisko darbu (turpmāk – APSD) būtība un nosacījumi:

* APSD mērķis ir sniegt pagaidu nodarbinātības iespējas bezdarbniekiem, kuri nesaņem bezdarbnieka pabalstu, veicot sociāla labuma darbus, kā arī veicināt bezdarbnieku sociālo stabilitāti, vienlaikus nodrošinot iztikas līdzekļus, kamēr nav uzsāktas pastāvīgas darba attiecības.
* Tā kā APSD nav uzskatāmi par pastāvīgu darbu ilgtermiņa ienākumu gūšanai no darba algas, bet sniedz ekonomiskās aktivizācijas iespējas tiem, kas ilgstoši nevar atrast darbu, tad iesaistes laiks nepārsniedz 4 mēnešus 12 mēnešu periodā, strādājot 5 dienas nedēļā 6 stundas dienā.
* Piedaloties APSD, bezdarbnieki savas pašvaldības teritorijā veic sociāla labuma darbus, kas nedrīkst aizvietot pastāvīgu nodarbinātību pašvaldības iestādēs, un saņem atlīdzību 250 eiro mēnesī, par bezdarbnieku tiek veiktas valsts sociālās apdrošināšanas obligātās iemaksas pensiju apdrošināšanai, kā arī bezdarbnieks tiek apdrošināts pret nelaimes gadījumiem.
* APSD ietvaros starp bezdarbnieku un pašvaldību netiek nodibinātas darba tiesiskās attiecības to klasiskajā izpratnē, bet gan slēgts līgums par sabiedrisko darbu veikšanu. Pasākuma ietvaros pašvaldība nodrošina darbu veikšanas vietu, bet Nodarbinātības valsts aģentūra (turpmāk – NVA) izmaksā atlīdzību par APSD veikšanu.
* Tā kā APSD klients pamatā ir ilgstošais bezdarbnieks, kurš nesaņem bezdarbnieka pabalstu, tad bieži vien ir arī pašvaldības sociālā dienesta klients.
* NVA ir izstrādājusi kritērijus APSD vietu noteikšanai pašvaldībām, nodrošinot vienlīdzīgu pieeju pagaidu sabiedrisko darba vietu sadalē starp pašvaldībām atbilstoši bezdarba līmenim un brīvo darba vietu pieejamībai.
* Tradicionāli lielākais APSD iesaistīto bezdarbnieku skaits ir Latgalē, kur ir visaugstākais ilgstošā bezdarba līmenis valstī un vismazāk vakanču.

Problēma ar APSD pēc 2023. gada – turpmāka finansējuma nepietiekamība:

* 2023. gadā APSD tiek finansēti no Nodarbinātības speciālā budžeta un Eiropas Sociālā fonda projekta. 2023. gadā plānots izveidot 1692 darba vietas, kopā iesaistot 6260 bezdarbniekus. Tā kā viens bezdarbnieks drīkst piedalīties 4 mēnešus 12 mēnešu periodā, tad tiek rēķināti vidēji 3,7 dalībnieki, kas gada ietvaros paspēs pastrādāt 1692 APSD vietās.
* Ņemot vērā, ka no 2024. gada Eiropas Sociālā fonda finansējums APSD vairs nav paredzēts, kā arī ņemot vērā minimālās algas pieaugumu 2024. gadā no pašreizējiem 620 eiro līdz 700 eiro, kas ietekmē (sadārdzina) Nodarbinātības speciālā budžeta finansējamo NVA pasākumu izmaksas, tad saskaņā ar šī brīža prognozēm, 2024. gadā no Nodarbinātības speciālā budžeta varēs finansēt ne vairāk kā 500 APSD vietu izveidi, 2024. gadā iesaistot tikai 1850 bezdarbniekus jeb par 70% mazāk salīdzinājumā ar 2023. gadu.

Iespējamie risinājumi un nepieciešamā vienošanās ar pašvaldībām (5. pielikumā):

* Ņemot vērā ilgstošo bezdarbnieku īpatsvaru un augstāko bezdarba līmeni, 2024. gadā APSD organizēt tikai Latgalē, par pieejamo finansējumu iesaistot 1850 bezdarbniekus.
* Paredzēt ilgstošo bezdarbnieku iesaisti APSD arī citos reģionos, bet tā kā NVA finansējums ir pieejams tikai 1850 bezdarbnieku iesaistei, tad noteikt pienākumu pašvaldībai līdzfinansēt pusi no atlīdzības izmaksām, tādējādi dubultojot iesaistāmo skaitu līdz 3700 bezdarbniekiem gadā.
* Sašaurināt APSD mērķa grupu un noteikt, ka APSD piedalās tikai problemātiskākās grupas, kurām ir visgrūtāk iekļauties jaunas profesijas apguvē un darba tirgū vai izmantot mobilitātes atbalstu – bezdarbnieki ar invaliditāti, pirms-pensijas vecuma bezdarbnieki, bezdarbnieki – romi u.c.
* Noteikt, ka bezdarbnieks APSD var iesaistīties 4 mēnešus nevis 12 mēnešu periodā kā šobrīd, bet 4 mēnešus 24 mēnešu periodā, tādējādi motivējot aktīvāk meklēt risinājumus savai sociālajai un nodarbinātības situācijai, nevis tikai gaidot rindu uz nākamo iesaisti.
* Pašvaldībām izstrādāt risinājumus darbspējas vecuma sociālo dienestu klientu, kas daļēji ir arī APSD klienti, motivēšanai un sociālās situācijas sakārtošanai, lai noņemtu šķēršļus, kas kavē iesaisti apmācību un ilgtspējīgākas nodarbinātības atbalsta pasākumos, un virzību uz darba tirgu.

**LPS informācija**:

Pašvaldībām APSD ir nepieciešami, tāpēc jābūt diskusijai, tostarp par reģionālo proporcionalitāti, lai vienotos par APSD pieejamības nosacījumiem pēc 2023. gada.

**LM informācija**:

Dalībnieki diskutē par iespējām cilvēkiem, kuri ir analfabēti un sociālās palīdzības saņēmēji. NVA darbā netiek izdalīta tieši šāda klientu grupa, tā kā analfabētisma apkarošana nav tās tiešais pienākums, bet, ņemot vērā nepieciešamību, tikusi izveidota programma lasītprasmes un rakstītprasmes attīstībai, kas tiek piedāvāta dažos reģionos klientiem, kuriem nav iespējams piedāvāt ne pārkvalifikācijas, ne prasmju apguves programmas. Šobrīd vēl nav pieejami dati par iesaisti.

Vienlaikus valdība ir devusi uzstādījumu par darba tirgus pārorientāciju. Cita starpā tas varētu ietvert faktu, ka NVA ilgtermiņa stratēģiju daļēji plānotu Ekonomikas ministrija, skatoties no valsts ekonomiskās izaugsmes iespējām, potenciāli, kas varētu būt tās darba vietas, kas nākotnē būs vairāk pieprasītas. Tā kā jau šobrīd ir skaidrs, ka, mākslīgajam intelektam attīstoties, darba tirgū esošajiem būs jāapgūst papildu digitālās prasmes, tad tādas programmas, kas orientētas uz sociālo atbalstu, NVA pārziņā mazināsies. Ņemot to vērā, LM aicina pašvaldības aktīvāk strādāt pie risinājumu pilnveides sociālo dienestu klientu motivēšanai un sociālās situācijas sakārtošanai, maksimāli noņemot kavējošos šķēršļus klientu iesaistei apmācībās vai pārkvalifikācijā, kā arī virzībai uz darba tirgu.

**LPS informācija**:

LPS vērš uzmanību, ka ne vienmēr sociālo dienestu klientu izvēle par labu APDS ir saistīta ar motivācijas trūkumu iesaistīties darba tirgū, jo šeit varētu būt dažādi iemesli vai to kopums, piemēram, psiholoģiskais vai veselības stāvoklis, valodas prasmes, arī atkarības problēmas. Sociālie dienesti šo situāciju apzinās un strādā ar šiem jautājumiem. Tāpat vērā ir jāņem arī fakts, ka daļa klientu, pieraduši dzīvot ar ļoti nelieliem ienākumiem, izvēlas saņemt pabalstus un minimālu līdzdalības iesaisti.

**Puses vienojas**:

1) LM izstrādāt papildu nosacījumus bezdarbnieku iesaistei APSD.

2) LM kopā ar LPS un pašvaldībām organizēt diskusiju par risinājumiem darbspējas vecuma sociālo dienestu klientu, kas daļēji ir arī APSD klienti, motivēšanai un sociālās situācijas sakārtošanai, lai noņemtu šķēršļus, kas kavē iesaisti apmācību un ilgtspējīgākas nodarbinātības atbalsta pasākumos, un virzību uz darba tirgu.

1. **Mērķdotācijas atjaunošana sociālajiem darbiniekiem**

**LPS informācija:**

Sociālās aizsardzības un darba tirgus politikas pamatnostādņu 2021. – 2027. gadam 2. rīcības virziena "Moderna un pieejama sociālo pakalpojumu sistēma, kas cita starpā uzlabo iedzīvotāju iespējas dzīvot neatkarīgi un dzīvot sabiedrībā, iekļauties izglītībā un darba tirgū" 2.7. uzdevums paredz – pilnveidot sociālā darba speciālistu un citu sociālo pakalpojumu sniegšanā iesaistīto speciālistu atalgojuma un motivācijas sistēmu, tajā skaitā 2.7.1. uzdevums paredz piešķirt valsts budžeta mērķdotāciju sociālajiem darbiniekiem.

Valstī kopumā ir 1267 sociālie darbinieki (uz 2023. gada 1. februāri), samērā liels vakanču skaits, personāla mainība un profesionālās izdegšanas risks, joprojām zems sociālā darbinieka profesijas prestižs, kā arī lielas atšķirības sociālo darbinieku atalgojumā, turpat divas reizes.

2022. gadā tika nodrošināta valsts budžeta mērķdotācija sociālo darbinieku pašvaldību sociālo dienestu, tajā skaitā struktūrvienībās un pašvaldību izveidotās iestādēs, kas sniedz sociālos pakalpojumus, piemaksai. Iespēja saņemt piemaksu pozitīvi ietekmēja iespēju piesaistīt sociālos darbiniekus, attiecīgi ir nepieciešams atjaunot mērķdotāciju piemaksām sociālajiem darbiniekiem.

**LM informācija**:

2022. gada 1. jūlijā spēkā stājās jaunais Valsts un pašvaldību institūciju amatu katalogs. LM, sadarbojoties ar LPS, biedrību "Latvijas sociālo darbinieku biedrība", biedrību "Latvijas Pašvaldību sociālo dienestu vadītāju apvienība" un Valsts kanceleju, pārstrādāja sociālā darba saimi un amatu līmeņus, kas ir kļuvuši aktuāli līdz ar jaunā Valsts un pašvaldību institūciju amatu kataloga spēkā stāšanos. Rezultātā darba devējiem ir dota iespēja noteikt konkurētspējīgāku atalgojumu sociālā darba un citiem sociālo pakalpojumu sniegšanā iesaistītajiem speciālistiem.

Diemžēl, vēl arvien sociālā darba speciālistu atalgojums visbiežāk nesasniedz attiecīgajā mēnešalgu grupā paredzēto minimumu un ir tālu no noteiktā viduspunkta.

Papildus 2023. gadā sociālajiem darbiniekiem, kuri strādā ar Ukrainas civiliedzīvotājiem, kuri izceļo no Ukrainas vai kuri nevar atgriezties Ukrainā Krievijas Federācijas izraisītā bruņotā konflikta dēļ šā bruņotā konflikta norises laikā, paredzēts pagarināt samaksas par virsstundu darbu vai piemaksu par darba intensitāti termiņu līdz 2023. gada 31. decembrim, lai motivētu sociālo dienestu un bāriņtiesu darbiniekus turpināt strādāt nozarē.

**LPS viedoklis**: LM virzīt prioritāro pasākumu sarakstā finansējuma pieprasījumu valsts budžeta mērķdotācijai sociālo darbinieku pašvaldību sociālo dienestu, tajā skaitā struktūrvienībās un pašvaldību izveidotās iestādēs, kas sniedz sociālos pakalpojumus, piemaksai no 2023. gada 1. janvāra.

**LM viedoklis**: LPS aicināt pašvaldības pārskatīt un pēc iespējas ātrāk noteikt sociālā darba speciālistu atalgojumu, kas atbilst mēnešalgas viduspunktam vai tuvinās tam.

1. **Informācija par virzību ar kvalifikācijas prasību pārskatīšanu sociālās palīdzības organizatoriem un par tiesībām personām, kas ieguvušas otrā līmeņa profesionālo augstāko vai akadēmisko izglītību sociālajā darbā vai karitatīvajā sociālajā darbā, sniegt sociālās aprūpes vai sociālās rehabilitācijas pakalpojumus**

**LPS informācija:**

1) Sociālās palīdzības organizators

Sociālo pakalpojumu un sociālās palīdzības likuma 42. pants nosaka, ka tiesības sniegt sociālo palīdzību ir personām, kas ieguvušas pirmā līmeņa profesionālo augstāko izglītību sociālās palīdzības sniegšanas jomā.

LM veiktā aptauja liecina, ka uz 2023. gada 1. februāri valstī kopumā sociālās palīdzības organizatora amatā ir nodarbināti 214 darbinieki, no tiem tikai 112 jeb 52% ir ar atbilstošu izglītību, bet 23 darbinieki šobrīd iegūst atbilstošu izglītību. Valstī kopumā ir 15 sociālās palīdzības organizatoru vakances. Sociālās palīdzības organizatora amata nav 15 pašvaldībās (Ventspils, Talsu novads, Tukuma novads, Rēzekne, Augšdaugavas novads, Balvu novads, Rēzeknes novads, Ādažu novads, Ķekavas novads, Olaines novads, Salaspils novads, Smiltenes novads, Valmieras novads, Jelgava un Jelgavas novads).

Sociālās palīdzības organizatorus sagatavo viena augstskola, un šo speciālistu sagatavošanai nav budžeta vietu. Pašvaldības informē, ka daudzviet ir grūtības šādus speciālistus piesaistīt, vakances ilgstoši netiek aizpildītas. Šo pienākumu veikšanai tiek veidotas citas amata vietas, piemēram, klientu apkalpošanas speciālists.

Šīs jau ilgstoši identificētās problēmas pašvaldības rosina risināt, mainot Sociālo pakalpojumu un sociālās palīdzības likuma normas un nosakot, ka tiesības sniegt sociālo palīdzību ir personām, kas ieguvušas pirmā līmeņa profesionālo augstāko izglītību arī citās jomās.

2) Sociālo pakalpojumu un sociālās palīdzības likuma normas saistībā ar tiesībām sniegt sociālās aprūpes un sociālās rehabilitācijas pakalpojumus

Sociālo pakalpojumu un sociālās palīdzības likums stājās spēkā 2003. gada 1. janvārī, vērtējot daudzus gadus atpakaļ pieņemtās normas, jāsecina, ka atrodamas pretrunas, kas būtu jānovērš.

Šajā likumā noteikts, ka sociālās aprūpes pakalpojums ir pasākumu kopums, kas vērsts uz to personu pamatvajadzību apmierināšanu, kurām ir objektīvas grūtības aprūpēt sevi vecuma vai funkcionālo traucējumu dēļ, un ietver sevī pakalpojumus personas dzīvesvietā un ilgstošas sociālās aprūpes institūcijās. Savukārt sociālās rehabilitācijas pakalpojums – pasākumu kopums, kas vērsts uz sociālās funkcionēšanas spēju atjaunošanu vai uzlabošanu, lai nodrošinātu sociālā statusa atgūšanu un iekļaušanos sabiedrībā, un ietver sevī pakalpojumus personas dzīvesvietā un sociālās aprūpes un sociālās rehabilitācijas institūcijā vai dzīvesvietā, vai sociālās aprūpes un sociālās rehabilitācijas institūcijā. Sociālo pakalpojumu sniedzējs ir persona, kas sniedz sociālās aprūpes, sociālās rehabilitācijas, profesionālās rehabilitācijas un sociālā darba pakalpojumus. Ministru kabineta 2017. gada 13. jūnija noteikumu Nr. 338 "Prasības sociālo pakalpojumu sniedzējiem" 2.1. apakšpunkts nosaka, ka sociālo pakalpojumu sniedzējs ir komersants, kooperatīvā sabiedrība, biedrība, nodibinājums, reliģiska organizācija, valsts vai pašvaldības iestāde vai cits tiesību subjekts.

Vienlaikus Sociālo pakalpojumu un sociālās palīdzības likuma 42. pants nosaka, ka tiesības sniegt sociālās aprūpes vai sociālās rehabilitācijas pakalpojumus ir personām, kas ieguvušas pirmā līmeņa profesionālo augstāko izglītību sociālās aprūpes, sociālās rehabilitācijas vai profesionālo vidējo izglītību sociālās aprūpes jomā (pēc tādas profesionālās vidusskolas vai citas izglītības iestādes beigšanas, kura īsteno profesionālās vidējās izglītības programmas). Vēršam uzmanību, ka pakalpojumu sniegšanā var būt iesaistīti dažādi speciālisti. Tā, piemēram, atbilstoši Ministru kabineta 2017. gada 13. jūnija noteikumu Nr. 338 "Prasības sociālo pakalpojumu sniedzējiem" 17. punktam pakalpojuma sniedzējs, kas nodrošina aprūpi mājās, ja nepieciešams, sociālā pakalpojuma sniegšanā iesaista aprūpētāju, sociālo aprūpētāju un darbinieku, kurš koordinē aprūpes personāla darbību.

Attiecīgi, vērtējot Sociālo pakalpojumu un sociālās palīdzības likuma normas, jāsecina, ka šī likuma 42. pants pēc būtības ir par prasībām konkrētam amatam (sociālais aprūpētājs, sociālais rehabilitētājs), nevis pakalpojumam. Arī VI nodaļas nosaukums ir "Sociālā darba mērķis un prasības sociālā darba speciālistiem".

3) Tiesības personām, kas ieguvušas otrā līmeņa profesionālo augstāko vai akadēmisko izglītību sociālajā darbā vai karitatīvajā sociālajā darbā, sniegt sociālās aprūpes vai sociālās rehabilitācijas pakalpojumus

LM kvalitātes kontroles laikā vai veicot sociālo pakalpojumu pārreģistrāciju Sociālo pakalpojumu sniedzēju reģistrā, pakalpojumu sniedzēji saņem informāciju no LM speciālistiem, ka gadījumā, ja sociālā aprūpētāja vai sociālā rehabilitētāja amatā strādās persona ar 2. līmeņa izglītību sociālajā darbā, pakalpojums netiks pārreģistrēts vai turpināts.

Rīgas domes Labklājības departaments 2023. gada martā veica 55 pakalpojumu sniedzēju – sadarbības partneru aptauju par sociālā darba speciālistu pieejamību ilgstošas sociālās aprūpes un sociālās rehabilitācijas institūcijās.

No 55 institūcijām: 18 institūcijās vietu skaits ir līdz 49; 20 institūcijās – 50-100 vietas; 10 institūcijā – 101-200 vietas; 7 institūcijās – 201 un vairāk vietas:

* 12 institūcijās no 55 institūcijām nav aizpildītas 12 sociālā darbinieka amata vietas;
* 15 institūcijās no 55 institūcijām nav aizpildītas sociālā aprūpētāja vietas (23,5 slodzes);
* 17 institūcijās no 55 institūcijām nav aizpildītas sociālā rehabilitētāja vietas (23,5 slodzes);
* 13 institūcijās tiek apvienoti sociālā darba speciālistu amati (7 institūcijās, kurās vietu skaits ir līdz 49; 4 institūcijās, kurās vietu skaits ir no 50 -100; 2 institūcijas, kurās vietu skaits ir no 101-200);
* sociālais aprūpētājs bez sociālā aprūpētāja izglītības (nav kvalifikācija sociālais aprūpētājs, bet ir profesionālais bakalaura grāds sociālajā darbā un sociālā darbinieka kvalifikācija) ir 22 iestādēs, 38 speciālisti;
* sociālais rehabilitētājs bez sociālā rehabilitētāja izglītības (nav kvalifikācija sociālais rehabilitētājs, bet ir profesionālais bakalaura grāds sociālajā darbā un sociālā darbinieka kvalifikācija) 19 iestādes, 29 speciālisti.

Vērtējot aptaujas rezultātus, jāsecina, ka, liedzot strādāt ar sociālā darbinieka kvalifikāciju sociālā aprūpētāja vai sociālā rehabilitētāja amatā, 67 darbinieku amata vietas kļūs vakantas, kas, ņemot vērā jau neaizpildīto amata vietu skaitu, būtiski ietekmētu pakalpojumu pieejamību un kvalitāti. Jāņem vērā, ka aptaujātas tikai aptuveni ceturtā daļa institūciju, turklāt šāda situācija ir arī citos sociālo pakalpojumu veidos.

Ņemot vērā iepriekš minēto, nepieciešams vērtēt vai un kādas kompetences trūkst sociālajam darbiniekam, lai strādātu sociālā aprūpētāja vai sociālā rehabilitētāja amatā, nepieciešamības gadījumā tās papildinot.

**LM informācija:**

Par sociālās palīdzības organizatoru un prasību pārskatīšanu:

Sociālo pakalpojumu un sociālās palīdzības likums nosaka, ka tiesības sniegt sociālo palīdzību ir personām, kas ieguvušas pirmā līmeņa profesionālo augstāko izglītību sociālās palīdzības sniegšanas jomā. Minētajā likumā tiek virzīti grozījumi, nosakot, ka tiesības aprēķināt un piešķirt pamata un papildu sociālās palīdzības pabalstus ir personām, kuras ir ieguvušas vismaz pirmā līmeņa augstāko izglītību.

Par tiesībām personām, kas ieguvušas otrā līmeņa profesionālo augstāko vai akadēmisko izglītību sociālajā darbā vai karitatīvajā sociālajā darbā, sniegt sociālās aprūpes vai sociālās rehabilitācijas pakalpojumus:

LM šā gada otrajā pusē plāno organizēt diskusiju nozares pārstāvjiem – izglītības iestādes, pašvaldības, LPS un sociālo jomu pārstāvošās NVO, lai vienotos par piemērotāko risinājumu un iespējamajiem grozījumiem normatīvajos aktos.

**Puses vienojas:**

1) LM virzīt sagatavotos grozījumus Sociālo pakalpojumu un sociālās palīdzības likumā par tiesībām aprēķināt un piešķirt pamata un papildu sociālās palīdzības pabalstus personām, kuras ir ieguvušas vismaz pirmā līmeņa augstāko izglītību.

2) LM līdz 2023. gada 1. oktobrim īstenot nozares diskusiju, lai izskatītu variantus, vērtētu tos un lemtu par piemērotāko risinājumu personu, kuras ieguvušas otrā līmeņa profesionālo augstāko vai akadēmisko izglītību sociālajā darbā vai karitatīvajā sociālajā darbā, iespējām un tiesībām sniegt sociālās aprūpes un/vai sociālās rehabilitācijas pakalpojumus.

**Sarunas slēdz plkst. 15.45**

Labklājības ministre E.Siliņa

Latvijas Pašvaldību savienības priekšsēdis G.Kaminskis

DOKUMENTS PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU

Protokolēja:

Z.Fridrihsberga, 67021507

zane.fridrihsberga@lm.gov.lv